VENDIM

Nr. 98, datë 21.6.2019

MBI FILLIMIN E PROCEDURËS PËR MIRATIMIN E PLANIT TË INVESTIMEVE TË SHOQËRISË OSHEE SHA PËR VITIN 2019 DHE PËRDITËSIMIT TË PLANIT TË ZHVILLIMIT TË RRJETIT TË SHPËRNDARJES PËR PERIUDHËN PESËVJEÇARE
Në mbështetje të nenit 16, nenit 20, germat “a” dhe “e” dhe nenit 75, të ligjit nr. 43/2015 “Për sektorin e energjisë elektrike”, i ndryshuar; neneve 9 dhe 10, të “Rregullores për procedurat e paraqitjes dhe miratimit të planit të investimeve nga operatorët e transmetimit dhe shpërndarjes së energjisë elektrike”, miratuar me vendimin e ERE-s nr. 135, datë 6.9.2017, bordi i ERE-s në mbledhjen e tij të datës 21.6.2019, mbasi shqyrtoi relacionin e përgatitur nga grupi i punës në lidhje  me kërkesën e shoqërisë OSHEE sh.a. për miratimin e planit të investimeve të shoqërisë OSHEE sh.a. për vitin 2019 dhe planit të zhvillimit të rrjetit të shpërndarjes për periudhën pesëvjeçare 2019–2023 të shoqërisë OSHEE sh.a.,
konstatoi se:

- Operatori i Shpërndarjes së Energjisë Elektrike sh.a., me shkresën nr. 1708 prot., datë 22.1.2019, ka paraqitur pranë ERE-s, Planin e Investimeve për vitin 2019.

- Me urdhrin nr. 14, datë 1.2.2019 të kryetarit të ERE-s, është ngritur grupi i punës për shqyrtimin e aplikimit të dërguar nga shoqëria nëpërmjet shkresës së sipërcituar. 

- Nga shqyrtimi i kryer, rezultoi se nga materiali i paraqitur, mungonin disa të dhëna ose janë paraqitur në mënyrë të përciptë dhe konkretisht:

- Mungon plani i përditësuar i zhvillimit të rrjetit të shpërndarjes për periudhën 5-vjeçare. 
- Mungon paraqitja e statusit të realizimit të investimeve të miratuara për vitin 2018.

- Investimet e parashikuara nuk shoqërohen me relacione shpjeguese sipas kërkesave të rregullores.

- Efektet e pritshme të çdo investimi të parashikuar, nuk janë të qarta për të gjykuar.

- Lista e investimeve është paraqitur në formën e buxhetimit në disa zëra.

- Nevojitet informacion më i detajuar lidhur me investimet e parashikuara që nuk janë realizuar.

- Nevojitet informacion lidhur me investimet që nuk janë parashikuar, por janë realizuar.

- Nevojitet informacion lidhur me kapitalizimin e investimeve të realizuara.

- Me shkresën nr. 69/1, prot., datë 5.4.2019, ERE i ka kërkuar OSHEE sh.a., që të bëjë me dije çdo komunikim me këshillin mbikëqyrës që lidhet me procesin e miratimit të Planit të Investimeve dhe Planit të Zhvillimit të Rrjetit të Shpërndarjes.

- Në vijim, OSHEE sha, me shkresën nr. 1708/2, datë 17.4.2019, ka ripërcjellë në ERE, kërkesën për shqyrtim të Planit të Investimeve për vitin 2019, pjesë e programit financiar të shoqërisë OSHEE sh.a., së bashku me kërkesën për pezullimin e një pjese të Planit të Investimeve për vitin 2019, si rezultat i situatës aktuale të furnizimit me energji elektrike dhe kopje të vendimit nr. 6, datë 8.3.2019, të Këshillit Mbikëqyrës, mbi pezullimin e Planit të Investimeve të vitit 2019.

- Me urdhrin e kryetarit të ERE-s nr. 31, datë 7.5.2019, është ngritur grupi i punës për shqyrtimin e Planit të Investimeve për vitin 2019 dhe përditësimit të Planit të Zhvillimit të Rrjetit të shpërndarjes të shoqërisë OSHEE sh.a.
- Nga rishqyrtimi i kryer, rezulton se, në materialin e paraqitur në tërësi, mungojnë të dhëna të tjera ose janë paraqitur në mënyrë të përciptë dhe konkretisht:

- Nuk ka argumentime të detajuara se si këto investime të parashikuara, ndikojnë në rritjen e shkallës së sigurisë së sistemit të shpërndarjes së energjisë elektrike.

- Kriteret e planifikimit dhe zhvillimit të sistemit të shpërndarjes nuk paraqiten sipas përcaktimeve të Kodit të Shpërndarjes.

- Mungon informacion për vlerësimin e treguesve për zhvillimin e kapaciteteve të reja gjeneruese.
- Mungon raporti vjetor i zbatimit të Planeve të Investimeve të vitit paraardhës.

- Nuk dokumentohet që ky Plan Investimesh të jetë konsultuar me palët e interesuara.

- Investimet e parashikuara për 2019, nuk shoqërohen me analizën kosto-përfitim.

- OSHEE sh.a. ka paraqitur në ERE, Planin e Zhvillimit të Rrjetit të shpërndarjes për periudhën pesëvjeçare 2019–2023.

- Me vendimin nr. 182, datë 20.8.2018, bordi i ERE-s, është shprehur mbi miratimin e Planit të Zhvillimit të Rrjetit të Shpërndarjes së energjisë elektrike, për periudhën 5-vjeçare (2018–2022) 
- Për këtë arsye, plani i përditësuar i investimeve, duhet t’i korrespondojë periudhës përkatëse rregullatore. 
Për gjithë sa më sipër cituar bordi të ERE-s, 

VENDOSI:
1. Të fillojë procedurën për shqyrtimin e aplikimit të OSHEE sh.a., për miratimin e Planit të Investimeve të shoqërisë për vitin 2019 dhe përditësimin e Planit të Zhvillimit të Rrjetit të shpërndarjes për periudhën pesëvjeçare të miratuar me vendimin e bordit të ERE-s nr. 182, datë 20.8.2018.
2. OSHEE sh.a., të depozitojë pranë ERE-s dokumentacionin dhe informacionin e munguar sipas të gjitha konstatimeve në këtë vendim, brenda 30 ditëve nga njoftimi i vendimit si dhe të përditësojë Planin e Zhvillimit të Rrjetit të Shpërndarjes për periudhën pesëvjeçare 2018–2022, siç është miratuar me vendimin e bordit të ERE-s nr. 182, datë 20.8.2018.
3. Drejtoria e Licencimit dhe e Monitorimit të Tregut të njoftojë aplikuesin, Ministrinë e Infrastrukturës dhe Energjisë, Dhomën Kombëtare të Tregtisë dhe Autoritetin e Konkurrencës, për vendimin e bordit të ERE-s.

Ky vendim hyn në fuqi menjëherë.

Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.
NË MUNGESË DHE ME AUTORIZIM

ANËTAR I BORDIT 

Adriatik Bego
